Document ID: 32008L0017

KOMISIJAS DIREKTĪVA 2008/17/EK
(2008. gada 19. februāris),
ar ko groza konkrētus pielikumus Padomes Direktīvām 86/362/EEK, 86/363/EEK un 90/642/EEK par maksimāli pieļaujamo acefāta, acetamipirīda, acibenzolar-S-metila, aldrīna, benalaksila, benomila, karbendazima, hlormekvata, hlortalonila, hlorpirifosa, klofentezīna, ciflutrīna, cipermetrīna, ciromazīna, dieldrīna, dimetoāta, ditiokarbamātu, esfenvalerāta, famoksadona, fenheksamīda, fenitrotiona, fenvalerāta, glifosāta, indoksakarba, lambda-cihalotrīna, mepanipirīma, metalaksila-M, metidationa, metoksifenozīda, pimetrozīna, piraklostrobīna pirimetanila, spiroksamīna, tiakloprīda, tiofanātmetila un trifloksistrobīna atlieku koncentrāciju
(Dokuments attiecas uz EEZ)
EIROPAS KOPIENU KOMISIJA,
ņemot vērā Eiropas Kopienas dibināšanas līgumu,
ņemot vērā Padomes 1986. gada 24. jūlija Direktīvu 86/362/EEK par pesticīdu atliekvielu maksimāli pieļaujamo daudzumu noteikšanu labībā un uz tās (1) un jo īpaši tās 10. pantu,
ņemot vērā Padomes 1986. gada 24. jūlija Direktīvu 86/363/EEK par maksimāli pieļaujamā pesticīdu atlieku daudzuma noteikšanu dzīvnieku izcelsmes produktos un uz tiem (2) un jo īpaši tās 10. pantu,
ņemot vērā Padomes 1990. gada 27. novembra Direktīvu 90/642/EEK par pesticīdu atlieku maksimāli pieļaujamā daudzuma noteikšanu konkrētos augu izcelsmes produktos un uz tiem, ieskaitot augļus un dārzeņus (3), un jo īpaši tās 7. pantu,
ņemot vērā Padomes 1991. gada 15. jūlija Direktīvu 91/414/EEK par augu aizsardzības līdzekļu laišanu tirgū (4) un jo īpaši tās 4. panta 1. punkta f) apakšpunktu,
tā kā:
(1)
Saskaņā ar Direktīvu 91/414/EEK par atļaujām izmantot augu aizsardzības līdzekļus konkrētām kultūrām atbild dalībvalstis. Šādas atļaujas izsniedz, pamatojoties uz novērtējumu par to, kā šādi līdzekļi iedarbojas uz cilvēku un dzīvnieku veselību un kā tie ietekmē vidi. Elementi, kas jāņem vērā novērtējumā, ietver iedarbību uz darba veicējiem un apkārtējiem cilvēkiem, ietekmi uz sauszemes, ūdens un gaisa vidi, kā arī ietekmi uz cilvēkiem un dzīvniekiem, kad tie ar barību uzņem vielu atliekas, kas palikušas uz apstrādātām kultūrām.
(2)
Maksimāli pieļaujamā atlieku koncentrācija (MRL) atspoguļo pesticīdu minimālo daudzumu, kas vajadzīgs, lai efektīvi aizsargātu augus, un ko izmanto tādā veidā, lai atlieku daudzums būtu vismazākais iespējamais un pieņemams no toksikoloģiskā viedokļa, īpaši attiecībā uz paredzamo devu uzturā.
(3)
Maksimāli pieļaujamā to pesticīdu koncentrācija, kuri minēti Direktīvā 90/642/EEK, 86/363/EEK un 86/362/EEK, ir pastāvīgi jāpārskata, un to var grozīt, ņemot vērā jaunus vai mainītus izmantošanas veidus. Komisijai iesniedza ziņas par jauniem vai grozītiem izmantošanas veidiem, un tāpēc būtu jāgroza pieļaujamā acefāta, acetamipirīda, acibenzolar-S-metila, aldrīna, benalaksila, benomila, karbendazima, hlormekvata, hlortalonila, hlorpirifosa, klofentezīna, ciflutrīna, cipermetrīna, ciromazīna, dieldrīna, dimetoāta, ditiokarbamātu, esfenvalerāta, famoksadona, fenheksamīda, fenitrotiona, fenvalerāta, glifosāta, indoksakarba, lambda-cihalotrīna, mepanipirīma, metalaksila-M, metidationa, metoksifenozīda, pimetrozīna, piraklostrobīna pirimetanila, spiroksamīna, tiakloprīda, tiofanātmetila un trifloksistrobīna atlieku koncentrācija.
(4)
Saskaņā ar Kopienā izmantotajām procedūrām un praksi, ņemot vērā pamatnostādnes, ko publicējusi Pasaules Veselības organizācija (5), ir apzināta un novērtēta šajā direktīvā minēto pesticīdu iedarbība uz patērētājiem visas dzīves laikā, lietojot pārtikas produktus, kuros var būt šo pesticīdu atliekas. Pamatojoties uz minētajiem novērtējumiem, jānosaka tāda maksimāli pieļaujamā šo pesticīdu atlieku koncentrācija, lai nodrošinātu, ka netiek pārsniegta pieļaujamā dienas deva.
(5)
Akūta standartdeva (ASD) noteikta cefātam, acetamipirīdam, karbendazimam, hlormekvatam, hlortalonilam, hlorpirifosam, ciflutrīnam, cipermetrīnam, ciromazīnam, dieldrīnam, dimetoātam, esfenvalerātam, famoksadonam, fenitrotionam, indoksakarbam, lambda-cihalotrīnam, mepanipirīmam, metalaksilam-M, metidationam, metoksifenozīdam, pimetrozīnam, piraklostrobīnam, tiakloprīdam un tiofanātmetilam. Saskaņā ar Kopienā izmantotajām procedūrām un praksi, ņemot vērā pamatnostādnes, ko publicējusi Pasaules Veselības organizācija, ir apzināta un novērtēta šo pesticīdu iedarbība uz patērētāju visas dzīves laikā, lietojot pārtikas produktus, kuros var būt minēto pesticīdu atliekas. Ir ņemti vērā Augu zinātniskās komitejas (AZK) atzinumi, konkrēti konsultācijas un ieteikumi par patērētāju aizsardzību pret pārtikas produktiem, kas apstrādāti ar pesticīdiem (6). Pamatojoties uz devu izvērtējumu, šo pesticīdu maksimāli pieļaujamā atlieku koncentrācija jānosaka tā, lai netiktu pārsniegta ASD. Attiecībā uz pārējām vielām pieejamās informācijas novērtējums liecina, ka ASD nav vajadzīga, un tādēļ nav vajadzīgs īstermiņa novērtējums.
(6)
Ja atļautas augu aizsardzības līdzekļu izmantošanas dēļ pārtikas produktā vai uz tā nav nosakāma pesticīdu atlieku koncentrācija vai ja attiecīgos līdzekļus nav atļauts izmantot, vai ja par izmantošanas veidu, ko atļāvušas dalībvalstis, nav sniegti vajadzīgie dati, vai ja nav sniegti vajadzīgie dati par tādu izmantošanas veidu trešās valstīs, kura dēļ rodas atliekas tādos pārtikas produktos, kas var nonākt apritē Kopienas tirgū, vai uz tiem, tad par maksimāli pieļaujamo atlieku koncentrāciju nosaka zemāko analītiski nosakāmo koncentrāciju.
(7)
Pagaidu maksimāli pieļaujamās atlieku koncentrācijas noteikšana vai grozīšana Kopienas mērogā neliedz dalībvalstīm noteikt pagaidu maksimāli pieļaujamo acetamipirīda, acibenzolar-S-metila, famoksadona, fenamifosa, glifosāta, indoksakarba, mepanipirīna, metoksifenozīda, pimetrozīna, piraklostrobīna, tiakloprīda un trifloksistrobīna koncentrāciju saskaņā ar Direktīvas 91/414/EEK 4. panta 1. punkta f) apakšpunktu un šīs direktīvas VI pielikumu. Četru gadu periods ir uzskatāms par pietiekamu laiku, lai atļautu šīs vielas izmantot turpmāk. Pēc tam Kopienas noteikto pagaidu maksimāli pieļaujamo koncentrāciju jāpieņem galīgi.
(8)
Tāpēc jāgroza Direktīvā 86/362/EEK, 86/363/EEK un 90/642/EEK noteiktā maksimāli pieļaujamā koncentrācija, lai atbilstoši uzraudzītu un kontrolētu attiecīgo augu aizsardzības līdzekļu izmantošanas veidus un aizsargātu patērētājus. Ja maksimāli pieļaujamā atlieku koncentrācija jau ir noteikta minēto direktīvu pielikumos, tos ir lietderīgi grozīt. Ir lietderīgi noteikt to maksimāli pieļaujamo atlieku koncentrāciju, kas vēl nav noteikta.
(9)
Ar Pasaules Tirdzniecības organizācijas starpniecību ir notikušas apspriedes ar Kopienas tirdzniecības partneriem par jauno maksimāli pieļaujamo atlieku koncentrāciju, un ir ņemtas vērā minēto personu izteiktās piezīmes par šo koncentrāciju.
(10)
Tāpēc attiecīgi jāgroza Direktīva 86/362/EEK, 86/363/EEK un 90/642/EEK.
(11)
Šajā direktīvā paredzētie pasākumi ir saskaņā ar Pārtikas aprites un dzīvnieku veselības pastāvīgās komitejas atzinumu,
IR PIEŅĒMUSI ŠO DIREKTĪVU.
1. pants
Direktīvu 86/362/EEK groza saskaņā ar šīs direktīvas I pielikumu.
2. pants
Direktīvu 86/363/EEK groza saskaņā ar šīs direktīvas II pielikumu.
3. pants
Direktīvu 90/642/EEK groza saskaņā ar šīs direktīvas III pielikumu.
4. pants
Dalībvalstis vēlākais līdz 2008. gada 14. septembrim pieņem un publicē normatīvos un administratīvos aktus, kas vajadzīgi, lai izpildītu šīs direktīvas prasības. Dalībvalstis tūlīt paziņo Komisijai pieņemto tiesību aktu tekstus, kā arī minēto aktu un šīs direktīvas atbilstības tabulu.
Tās piemēro minētos noteikumus no 2008. gada 15. septembra.
Kad dalībvalstis pieņem minētos tiesību aktus, tajos ietver atsauci uz šo direktīvu vai šādu atsauci pievieno to oficiālai publikācijai. Dalībvalstis nosaka, kā izdarāma šāda atsauce.
5. pants
Šī direktīva stājas spēkā divdesmitajā dienā pēc tās publicēšanas Eiropas Savienības Oficiālajā Vēstnesī.
6. pants
Šī direktīva ir adresēta dalībvalstīm.
Briselē, 2008. gada 19. februārī

Labels: 20
3
17
6